b'\n_START_ARTICLE_\nPsiholo\xc5\xa1ka podpora zaposlenim\n_START_SECTION_\nKaj je program podpore zaposlenim (PPZ)?\n_START_PARAGRAPH_\nProgram psiholo\xc5\xa1ke podpore zaposlenim je program krepitve zdravja in predstavlja u\xc4\x8dinkovit ukrep za obvladovanje psihosocialnih tveganj na delovnem mestu. Te\xc5\xbeave in stiske lahko mo\xc4\x8dno vplivajo na uspe\xc5\xa1nost pri delu . Te te\xc5\xbeave se zelo pogosto ka\xc5\xbeejo v obliki stresnega odziva, utrujenosti, slabih medosebnih odnosov med zaposlenimi, raznih nesre\xc4\x8d pri delu ter vplivajo na pojav absentizma, prezentizma in fluktuacije. Z izvajanjem programa psiholo\xc5\xa1ke podpore zaposlenim se lahko v podjetju ali organizaciji le\xe2\x80\x93ti zmanj\xc5\xa1ajo, prav tako se zmanj\xc5\xa1ajo z njimi povezani stro\xc5\xa1ki. Program pozitivno vpliva tudi na zmo\xc5\xbenosti obvladovanja stresa na delovnem mestu, izbolj\xc5\xa1uje dobro po\xc4\x8dutje in zdravje, pove\xc4\x8duje zadovoljstvo, motiviranost, storilnost in pripadnost zaposlenih, kar vpliva na ve\xc4\x8djo konkuren\xc4\x8dnost podjetja ali organizacije  . Z uvedbo programa psiholo\xc5\xa1ke podpore zaposlenih se delodajalec ravna v skladu s \xc4\x8dleni, ki se nana\xc5\xa1ajo na varovanje in promocijo zdravja na delovnem mestu. Svetovalna pomo\xc4\x8d zaposlenim zajema \xc5\xa1irok spekter razli\xc4\x8dnih te\xc5\xbeav, opravljena mora biti strokovno in zaupno .\n_START_SECTION_\nBistvo programa podpore zaposlenim (PPZ)\n_START_PARAGRAPH_\nOsnovna naloga PPZ je stalna brezpla\xc4\x8dna svetovalna pomo\xc4\x8d zaposlenim pri \xc5\xa1irokem spektru razli\xc4\x8dnih te\xc5\xbeav, ki je opravljena strokovno, zaupno, osnovano na te\xc5\xbeavah povezanih z delom in te\xc5\xbeavah izven delovnega mesta (zasebno \xc5\xbeivljenje) in je financirana s strani delodajalca . Dele\xc5\xbeni so je lahko tako zaposleni kot njihovi o\xc5\xbeji dru\xc5\xbeinski \xc4\x8dlani. Omogo\xc4\x8den jim je dostop do zaupnega telefonskega ali osebnega svetovanja. Opravljajo jo izku\xc5\xa1eni in strokovno usposobljeni svetovalci.\n_START_SECTION_\nPotek obravnave PPZ\n_START_PARAGRAPH_\nZaposleni najprej kontaktira svetovalca PPZ. Razlogi so razli\xc4\x8dni; lahko ga na primer kontaktira na osnovi nasveta sodelavca, lahko pride do napotitve s strani organizacijskega specialista, s strani managerja, sindikata ali profesionalnega zdru\xc5\xbeenja. Sledi individualno svetovanje, kjer se zaposleni in svetovalec pogovorita in identificirata vir te\xc5\xbeav. \xc4\x8ce ima svetovalec ustrezna znanja in kompetence za pomo\xc4\x8d na tem podro\xc4\x8dju te\xc5\xbeav, lahko z zaposlenim nadaljujeta z obravnavo, v primeru, da so za re\xc5\xa1itev te\xc5\xbeav zaposlenega potrebna specifi\xc4\x8dna strokovna znanja ali specializiran svetovalec, ga svetovalec PPZ napoti k primernemu strokovnjaku. Tudi v tem primeru \xc5\xa1e vedno ohrani interes za zaposlenega in spremlja njegov napredek.\n_START_SECTION_\nNamen psiholo\xc5\xa1ke podpore na delovnem mestu\n_START_PARAGRAPH_\nGlavni namen je laj\xc5\xa1anje ob\xc4\x8dutkov ob travmatskih dogodkih, ki jih lahko zaposleni do\xc5\xbeivi na razli\xc4\x8dnih delovnih mestih, sicer pa se ukvarja s \xc5\xa1irokim spektrom problemov, kot so npr. zloraba alkohola, izguba, karierni razvoj, kroni\xc4\x8dna bolezen, lo\xc4\x8ditev, odpust, finan\xc4\x8dni nasveti, dolgovi, premestitev, poklicno vodenje, upokojitev, samomor, verbalna zloraba, psihi\xc4\x8dno zdravje, spolno nadlegovanje, zlorabe, stres na delovnem mestu in izven njega, nasilje, uvajanje, napredovanje, zloraba substanc,.. Vsebuje \xc5\xa1tevilne preventivne in kurativne strategije, katerih funkcija je rehabilitirati zaposlenega, ki ima dolo\xc4\x8dene te\xc5\xbeave. Namen te pomo\xc4\x8di je obnovitev sprejemljivega nivoja delovne uspe\xc5\xa1nosti posameznika, ki ka\xc5\xbee dolo\xc4\x8deno disfunkcijo, ampak ima sicer za organizacijo pomembno vlogo oziroma vrednost.\n_START_SECTION_\nOsnovne storitve PPZ\n_START_PARAGRAPH_\nSvetovanje (telefonsko, osebno), izobra\xc5\xbeevanja za vodstveni kader, promocija in preventiva, spremljanje in evalvacija so osnovne storitve PPZ-ja. Mo\xc5\xbene pa so tudi dodatne storitve, kot so izobra\xc5\xbeevanja in delavnice, raziskava, krizno svetovanje, mediacija . Program psiholo\xc5\xa1ke podpore zaposlenim nima nekega dolo\xc4\x8denega o\xc5\xbejega okvira, ampak se programe prilagaja potrebam organizacij in podjetij. Programi se dopolnjujejo tudi z drugimi aktivnostmi, ki se \xc5\xbee izvajajo v podjetju. Se precej razlikujejo glede na organizacije, kjer jih izvajajo . Nekateri imajo \xc5\xa1irok obseg in pokrivajo tudi dru\xc5\xbeine zaposlenih in drugih te\xc5\xbeav, ki niso povezane s slu\xc5\xbebo.\n_START_SECTION_\nIzvajanje in izvajalci\n_START_PARAGRAPH_\nSvetovalec nudi zaposlenim v dolo\xc4\x8deni delovni organizaciji oziroma podjetju kratkotrajno svetovanje, v okviru katerega oceni te\xc5\xbeavo zaposlenega, mu svetuje in pomaga izdelati na\xc4\x8drt za re\xc5\xa1evanje te\xc5\xbeave  . V primerih, kjer je to potrebno, posameznika napoti k ustreznemu strokovnjaku. Svetovalec PPZ mora imeti ustrezno izobrazbo s podro\xc4\x8dja \xc4\x8dlove\xc5\xa1kih virov, kot je npr. diploma iz psihologije ali socialnega dela, certifikat s podro\xc4\x8dja PPZ, izku\xc5\xa1nje z nudenjem kratkotrajnega svetovanja, kriznega svetovanja, znanje z razli\xc4\x8dnih podro\xc4\x8dij odvisnosti, stresa,\xe2\x80\xa6 Znanje mora seveda nenehno izpopolnjevati, pri svojem delu pa se mora dr\xc5\xbeati na\xc4\x8del eti\xc4\x8dnega kodeksa za svetovalce PPZ, ki ga je izdala EAPA (Employee Assistance Professionals Association). EAPA je mednarodna zveza strokovnjakov s podro\xc4\x8dja podpore zaposlenim, je tudi glavni vir informacij in podpore za strokovno delo na tem podro\xc4\x8dju. Organizira letne EAP konference, nudi izobra\xc5\xbeevanje in druge vire . Koristno je, da se vodstvo pred vpeljavo PPZ posvetuje tudi s svojimi zaposlenimi ter svetovalci za programe PPZ. Uvedbo je potrebno skrbno na\xc4\x8drtovati, prav tako njeno predstavitev zaposlenim. Pogosto je priporo\xc4\x8dljiva predhodna raziskava, s pomo\xc4\x8djo katere se ugotovi obstoje\xc4\x8de politike podjetja, postopke in ukrepe s podro\xc4\x8dja varnosti in zdravja pri delu v organizaciji, potrebe in po\xc4\x8dutje zaposlenih na delavnem mestu. Na podlagi rezultatov te predhodne raziskave strokovnjaki na\xc4\x8drtujejo okviren program in ga predstavijo podjetju, skupaj se nato odlo\xc4\x8dijo, kaj od tega bodo izvajali in ali res ustreza potrebam podjetja. Za optimalne rezultate programa je pomembno sodelovanje vodstvenih kadrov, saj morajo tudi oni znati prepoznati znake podrejenih, ki ka\xc5\xbeejo na potrebo po pomo\xc4\x8di (npr. znaki stresa, utrujenost, neuspe\xc5\xa1no opravljanje delavnih nalog,...). Storitve s strani ponudnika PPZ morajo biti u\xc4\x8dinkovite, kvalitetne, v skladu z vsemi dolo\xc4\x8dili in eti\xc4\x8dne. V Sloveniji PPZ na primer izvaja In\xc5\xa1titut za razvoj in inovacije Ljubljana (IRI).\n_START_SECTION_\nUgotovitve raziskav\n_START_PARAGRAPH_\n\xc5\xa0tudije so pokazale pozitivne u\xc4\x8dinke programov psiholo\xc5\xa1ke podpore zaposlenim na delovno uspe\xc5\xa1nost, kvaliteto dela, prezentizem, raven energije pri delu, koncentracijo in absentizem  Na posameznikovo delovno uspe\xc5\xa1nost mo\xc4\x8dno vpliva tudi subjektivna percepcija dela, delovnega mesta zaposlenih, njihova zaznana kontrola nad delom in soo\xc4\x8danje z zahtevami  in stres, ki jim ga to povzro\xc4\x8da. Raziskave so pokazale, da se z uvedbo PPZ v organizacijo zaposleni bolje znajdejo in se spoprijemajo s stresnimi situacijami . Psiholo\xc5\xa1ka podpora ima pozitiven vpliv na kontrolo nad delom, ka\xc5\xbeejo pa se tudi pozitivni u\xc4\x8dinki na zdravje krvo\xc5\xbeilnega sistema. Zdravje, varnost in dobro po\xc4\x8dutje zaposlenih vplivajo na ve\xc4\x8djo uspe\xc5\xa1nost podjetja ali organizacije preko zmanj\xc5\xa1anega absentizma in zmanj\xc5\xa1anih stro\xc5\xa1kov za bolni\xc5\xa1ke odsotnosti. Programi psiholo\xc5\xa1ke podpore prav tako vplivajo na ve\xc4\x8dje zadovoljstvo zaposlenih in manj\xc5\xa1o fluktuacijo. Raziskave (Eurofound, 2011) so tudi pokazale, da se v nekaterih organizacijah zaradi izbolj\xc5\xa1anja zdravja, varnosti in dobrega po\xc4\x8dutja zaposlenih produktivnost zvi\xc5\xa1ala za 20%. Zaposleni, katerih organizacije imajo urejeno psiholo\xc5\xa1ko podporo na delovnem mestu so bolj predani svoji slu\xc5\xbebi, so nanjo bolj navezani, z njo bolj zadovoljni, bolj so vklju\xc4\x8deni v delo, bolj pozitivno razpolo\xc5\xbeeni in njihova delovna u\xc4\x8dinkovitost je ve\xc4\x8dja . Veliko vlogo ima PPZ tudi pri vzdr\xc5\xbeevanju visoke u\xc4\x8dinkovitosti, kvalitete in konkuren\xc4\x8dnosti organizacije. Ponujajo stro\xc5\xa1kovno u\xc4\x8dinkovit na\xc4\x8din obvladovanja stresa tako pri poklicnem \xc5\xbeivljenju kot stresa, ki ni povezan s slu\xc5\xbebo, ampak ga zaposleni kljub temu vna\xc5\xa1ajo v slu\xc5\xbebeni kontekst .'